Moning.
Yu save long pasin bilong bekim bek. Taim wanpela man i wokim rong long yumi, orait nambawan tingting bilong yumi i olsem, yumi tingting long bekim bek. Em olsem na sapos wanpela man i stilim kaikai long gaden bilong yumi, orait yumi tingting long bekim bek na yumi go paitim dispela man na yumi bagarapim gaden bilong em na yumi bikmaus nabaut bilong daunim em. Na taim yumi wokim ol dispela bekim bek pinis, orait yumi kotim em.
Na pasin bilong bekim bek i gutpela pasin bilong yumi i pas long Jisas o nogat? Yumi i bilipim na trastim God long kisim bek yumi long feitful baim bek wok bilong Jisas, orait yumi ken i bekim bek ol manmeri i mekim rong long yumi o nogat?
Nau bai yumi skelim 3-pela tok bilong God na dispela tok i ken i stiaim tingting bilong yumi. Pastaim yumi skelim tok aposel Pol i mekim long ol manmeri i stap long sios long taun Rom na ol i bilipim na trastim feitful wok bilong Jisas – ol i pas long Jisas.
17Na sapos sampela manmeri i mekim pasin nogut long yupela, orait yupela no ken i bekim bek na mekim pasin nogut long ol. Nogat. Yupela mas lukaut gut long ol pasin yupela i mekim, na yupela i mekim gutpela pasin ol manmeri i tingim i gutpela pasin. 18Sampela taim ol sampela manmeri i no inap sindaun isi wantaim yupela, tasol yupela mas wok hat bilong sindaun isi wantaim olgeta manmeri. 19Ol gutpela pren bilong mi, yupela no ken i tingting long bekim bek long ol manmeri i mekim rong long yupela. Nogat. Yupela mas larim na God bai mekim bel hat long ol. Dispela kain tok i stap pinis long Buk bilong God. Bikpela i bin tok olsem, “Pasin bilong bekim rong em i wok i stap long han bilong Mi. Mi bai bekim bek.” (Lo 32:35) Rom 12:17-19.
Orait, nambawan toktok i olsem, wok bilong bekim bek em i no stap long han bilong yumi ol wanwan manmeri. Nogat. Wok bilong bekim bek i stap long han bilong God tasol. Dispela wok bilong bekim bek em i wok bilong God tasol na em i no wok bilong yumi.
Em olsem tasol aposel Pol i skruim toktok long Rom sapta 13. Yumi ritim na skelim.
1Olgeta manmeri mas i stap aninit long gavman bilong ol. Long wanem, wanpela gavman i no kamap nating. Nogat. Olgeta gavman i stap God yet i bin kamapim na putim. 2Olsem na, husat manmeri i givim baksait long gavman, ol i givim baksait long samting God i bin kamapim. Na manmeri i givim baksait long samting God i bin kamapim, ol bai kisim pe nogut i kam bilong ol yet. 3Harim. Ol gavman ol i no inap pretim ol manmeri i save mekim pasin i stret. Nogat. Ol bai pretim ol manmeri i mekim pasin nogut. Sapos yu no laik gavman i mekim save long yu, orait yu mekim pasin i stret na ol bai amamas na wanbel long yu. 4Long wanem, gavman i olsem wokman bilong God bilong mekim gutpela long yu. Tasol, sapos yu mekim rong, orait yu ken i pret. Long wanem, gavman em i no samting nating. Nogat. Gavman i olsem wokman bilong God, na long han bilong gavman God bai bel hat na mekim save long manmeri i mekim rong. 5Olsem na, sapos yupela i laik abrusim stik bilong gavman, orait yupela i stap aninit long gavman. Tasol, mobeta yupela i stap aninit long gavman bikos em i rait pasin bilong ol manmeri bilong God. Rom 13:1-5.
Wok bilong bekim bek em i wok bilong God tasol. Tasol, God i putim stik long han bilong ol gavman, bai ol i mekim wok bilong mekim save. God i yusim ol gavman bilong mekim gutpela long yumi na blesim yumi, tasol tu, God i yusim ol gavman bilong bel hat na mekim save long manmeri i mekim rong.
Em olsem na, sapos wanpela man i mekim rong, orait yumi no ken i bekim bek rong bilong em. Nogat. Rait wei stret bilong yumi i pas long Jisas i olsem, taim wanpela man i mekim rong long yumi, orait yumi ken i tokim gavman na gavman i mas mekim save long dispela man. Yumi ken i tokim ol polis na ol mejistret bilong Viles Kot na yumi larim ol yet i mekim wok bilong mekim save. Na ol i makim wanem pe bilong rong bilong man i mekim rong, orait yumi wanbel na yumi i stap isi.
Tasol, i gat wanpela tok moa yumi mas skelim. Lukim tok aposel Pol i mekim long ol manmeri i pas long Jisas long taun Korin. Ol i bilipim na trastim feitful wok bilong Jisas long diwai kros, ol i bilong Jisas, tasol sin i kamap namel long ol.
4Em olsem na sapos sampela toktok i kamap namel long yupela bilong sios, orait olsem wanem yupela i go long ol autsait man bilong harim kot, em ol man i samting nating bilong sios? 5Mi mekim dispela tok bilong semim yupela. Long sios bilong yupela ating i no gat ol sampela man i gat save inap long skelim kot bilong tupela bilip manmeri, a? 6Em olsem tasol wanpela brata i karim hevi bilong em long narapela brata i go long kot bilong lo, na long ai bilong ol manmeri i no bilip ol i autim hevi bilong ol! 7Yupela feil pinis. Long wanem, yupela i gat kot kot i stap namel long yupela. Taim wanpela brata i rongim yu, olsem wanem yu no laik karim dispela rong tasol? Taim wanpela brata i konim yu, olsem wanem yu no laik karim dispela hevi tasol? 1 Korin 6:7.
Ol sampela brata insait long sios bilong taun Korin ol i no sindaun isi. Nogat. Sampela brata i wokim rong long narapela brata, na belhat na kros i kamap, na ol i karim ol dispela samting i go long kot long ai bilong ol autsait manmeri, em ol manmeri i no pas long Jisas.
Na taim tupela brata i kot kot, orait sem bilong tupela brata i kamap long ai bilong ol autsait manmeri, na dispela i kisim sem i kam long Jisas, BIKPELA bilong tupela. Em olsem na, mobeta ol i makim wanpela gutpela man insait long sios na larim em i stretim rong bilong brata i mekim rong. Long dispela rot sem bilong ol i stap namel long ol yet. Tasol mobeta yet ol brata ol i lusim kros bilong ol na lusim kot bilong ol na ol i karim wanem hevi brata i mekim rong i givim ol.
Bilong yumi i bilipim na trastim God long kisim bek yumi long feitful baim bek wok bilong Jisas long diwai kros, Jisas Em i nambawan samting bilong yumi. Na yumi no laik sem i kamap long Man i lusim laip bilong Em bilong baim bek laip bilong yumi long kalabus bilong i dai. Em olsem na, nogut yumi larim ol samting bilong yumi yet i pulimapim tingting bilong yumi na stiaim tingting bilong yumi na yumi kros na kot i stap bilong bekim bek.
Tok bilong God i mas stiaim tingting bilong yumi.
Nau yumi bin skelim 3-pela tok bilong God. Em olsem na, taim wanpela man i wokim rong long yu, orait yu skelim ol dispela tok bilong God, na yu larim ol dispela tok bilong God i stiaim tingting bilong yu, na yu wokim disisen bilong yu bai mekim wanem, na yu bihainim gutpela rot i no givim sem long BIKPELA bilong yu, Jisas Krais.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans